Trapholt
Trapholt, Museum for moderne kunst, kunsthåndværk, design og møbeldesign, museum fire km øst for Kolding ved Kolding Fjord, stiftet 1981 på baggrund af især Kolding Kunstforenings Samling. Ved indvielsen i 1988 fik museet til huse i ejendommen Trapholt, opført som sommervilla 1934-36 af den hollandske møbelarkitekt og arkitekt A.P. Smits (1881-1957) i et haveanlæg af C.Th. Sørensen på nordsiden af Kolding Fjord.
Nybygningerne er opført 1986-88, tegnet af arkitekterne Bente Aude og Boje Lundgaard. Foruden en stor Richard Mortensen-samling og en Franciska Clausen-samling rummer museet værker af bl.a. Anna Ancher, Egill Jacobsen, Per Kirkeby, Bjørn Nørgaard samt Axel Salto og Kaare Klint. Hertil kommer betydelige samlinger af kunsthåndværk og design. I 1996 udvidedes Trapholt ved Boje Lundgaard med en udstillingshal, det underjordiske Møbelmuseet med dansk møbeldesign samt en ca. 100 m lang mur og en skulpturhave, udformet i samarbejde med billedkunstneren Finn Reinbothe.
Ved Trapholt ses desuden Arne Jacobsens Cube-flex sommerhus.
Adresse: Æblehaven 23, 6000 Kolding.

Museets hjemmeside
